
Kisemlősök vírusfertőzöttségének tér-időbeli mintázata a Kőszegi-forrás Erdőrezervátum (Mecsek-hegység) területén

A Mecsek hegységben, a Kőszegi-forrás Erdőrezervátum területén 13 különböző vegetációjú erdőfoltban 2011 és 2012 között csapdázott kisemlősök demográfiai mintázatát és vírusfertőzöttségüket értékeltük. A vírusok monitorozásához a befogott ismert egyedektől minden hónapban egyszer vettünk vérmintát, így a több hónapban befogott egyedek vérmintái alapján a fertőzöttségi szint állapota nyomon követhető.
A sárganyakú erdeiegér (Apodemus flavicollis) a legnagyobb arányban hordozta a Dobrava-Belgrade hantavírust, míg a tehénhimlő (cowpox) vírus fő rezervoárja a vöröshátú erdeipocok (Myodes glareolus) volt. A két év összehasonlításában a sárganyakú erdeiegér hantavírus fertőzöttségi értéke 2011-ben, míg az erdei pocok tehénhimlő fertőzöttségi aránya 2012-ben volt szignifikánsan magasabb. A mintavételezést a vörös róka (Vulpes vulpes) predációs hatása 2012-ben jelentősen befolyásolta, így a tér- és időbeli különbségek vizsgálatánál figyelembe vettük a ragadozó hatást is. Ennek megfelően a vírusfertőzöttségi szint tér-időbeli különbségeit általánosított lineáris modellek (GLM) felhasználásával vizsgáltuk. A sárganyakú erdeiegér hantavírus fertőzöttsége esetén a modellezés bizonyította, hogy a tér- és időbeli különbségeknek nagyobb szerepe van, mint a létszámnak, a predációs nyomásnakönmagában nem volt közvetlen hatása.
A két kimutatott vírus elterjedési dinamikáját a robusztus többszörös területfoglalási modellek (’robust design multiple-season occupancy’) alapján vizsgáltuk. A modell az elsődleges mintavételi periódusokra (hónapokra) becsli meg a területfoglalás, a kolonizáció, és a kihalás valószínűségét, míg a másodlagos mintavételi periódusokra (napok) adja meg a vírus detektálhatóságának valószínűségét. A teljes területre, illetve az erdeiegérre vonatkozóan a hantavírus 2011-ben kiegyenlített területfoglalási dinamikával jelent meg a területen, míg 2012-ben a predációs hatás függvényében jelentős ingadozást mutatott. Mivel a róka feltehetően a területen eudomináns fajként megjelenő sárganyakú erdeigereket fogyasztotta, a predációs hatás következtében az abundanciája csökkent, amely ebben az évben már meghatározó volt a fertőzöttségi szint változásában. Az erdeiegér populáció abundanciájának csökkenésével párhuzamosan az erdeipocok népessége növekedett, amely következtében a vizsgálatba bevont egyedek tehénhimlő vírus fertőzöttségi aránya is nőtt. Az erdeipocok népessége és a fertőzöttségi szint között így 2012-ben szignifikáns logaritmikus összefüggés volt.



